Document ID: 32002R1598

32002R1598
L 240/39
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1598/2002 НА КОМИСИЯТА
от 6 ceптември 2002 година
за определяне на подробни правила за прилагането на Директива 1999/105/ЕО на Съвета по отношение на оказването на взаимна административна помощ от официалните органи
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 1999/105/ЕО на Съвета от 22 декември 1999 г. относно търговията с горски репродуктивен материал (1), и по-специално член 16, параграф 4 от нея,
като има предвид, че:
(1)
В съответствие с член 16, параграф 1 от Директива 1999/105/ЕО на Съвета държавите-членки следят, с прилагането на официална система за контрол, произведените материали с произход от одобрени индивидуални производствени единици или партиди да останат ясно идентифицируеми през време на целия процес от реколтата до доставката до крайния потребител.
(2)
За да гарантират правилното функциониране на системата за контрол, официалните органи трябва да получат необходимата информация относно пускането в продажба на репродуктивния материал от одобрени доставчици, както и издадени от тези доставчици документи. По смисъла на член 16, параграф 3 от Директива 1999/105/ЕО доставчиците предоставят на официалните органи съдържащи тези информации отчети.
(3)
Ако, по време на процеса от реколтата до доставката до крайния потребител, репродуктивният горски материал минава от една държава-членка в друга, необходимата информация относно пускането в продажба преди регистрирането в контролната система на държавата-членка по местоназначение може да се получи само от официалния орган на държавата-членка на доставчика. За да се гарантира навременното и ефикасното съобщаване на тази информация, е целесъобразно да се създаде стандартизирана процедура за обмен на информация.
(4)
Мерките, предвидени в настоящия регламент, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩИЯ РЕГЛАМЕНТ:
Член 1
1. При придвижване на горски репродуктивен материал от една държава-членка в друга отговорният орган на държавата-членка, в която е установен доставчикът, предоставя информация на официалния орган на държавата-членка, в която е установен получателят. Необходимите данни се предоставят посредством информационен документ съгласно образеца от приложението. Информацията се изпраща (по пощата, по факс, по електронна поща и с други електронни средства) не по-късно от три месеца от датата на експедицията на горския репродуктивен материал от доставчика.
2. В случай че официалният орган на държавата-членка, в която е установен получателят, изисква допълнителна информация от тази, предоставена съгласно изискванията на параграф 1, официалният орган на държавата-членка, в която е установен доставчикът, се старае с всички средства да получи и да предостави исканите допълнителни данни.
Член 2
Ако, в рамките на осъществяването на официалните дейности по инспекцията, официалният орган на държавата-членка се нуждае от информация, мостри, образци или друг доказателствен материал, които могат да се получат единствено от друга държава-членка, официалният орган на тази друга държава-членка се старае с всички средства, при отправено специално искане, да получи и да предостави тази информация, мостри, образци или друг доказателствен материал
Член 3
При възникване на проблеми по отношение на автентичността на горския репродуктивен материал компетентните официални органи си сътрудничат за разрешаването на проблема възможно най-бързо.
Член 4
Ако официалният орган на държавата-членка, в която е установен доставчикът, установи, че доставчикът е предоставил некоректна информация, този официален орган уведомява незабавно официалния орган на държавата-членка или на държавите-членки, на които е била предоставена информацията.
Член 5
Настоящият регламент влиза в сила на седмия ден след публикуването му в Официален вестник на Европейските общности.
Той се прилага за материали, експедирани след 31 декември 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 септември 2002 година.

Labels: 10
3
6
12
15